As jy daar kuier, wil jy dalk eerder die omgewing van nader bekyk as net op die gewone deurpaaie ry.
As jy lus is om jou besigtiging van dié pragtige gebied met ’n bietjie avontuur te meng, is jy op die regte plek – daar is ’n oorvloed ondernemings wat daarin spesialiseer.
Ons het by Induna Adventures op die R536 by Hazyview beland. Daar is genoeg goed om avontuurlustiges ’n week lank besig te hou. Dit is nou as jy nie omgee om op te dok nie.
Dit is berg-omgewing, so jy moet weet jy gaan deur optes en aftes en om skerp draaie en deur modderplasse en oor klippe ry. Dit is nie ’n “sagte” rit nie.
As jy boonop nou nie juis die mees ervare kwadfietsryer in die hele Mpuma­langa is nie en jy probeer tussendeur ook nog kiekies neem, kan jy maar weet jou vriende kan hul regmaak vir ’n vermaaklike sessie saam met jou.
Ons gids het ons in ’n rustige tempo op die roete geneem. Jy ry deur lemoenboorde en neutboorde – die gebied is veral bekend om sy makadamianeute – en op paadjies van waar jy die ongelooflikste uitsig op die omgewing het.
Die roete is eintlik ideaal vir groentjies én ervare bestuurders. ’n Mens pas net jou spoed by jou vernuf aan.
Nadat ek oor my aanvanklike angstigheid is om weer aan te pas by die gevoel van die kwadfiets (dit was my vierde rit in ’n tydperk van sowat ses jaar) het ek ontspan en die omgewing ingedrink.
Die boomtakke vou behoorlik soos arms bo-oor jou en laat jou voel of jy jou in ’n groen kokon bevind.